ఎయిర్‌టెల్‌ 4జీ హ్యాండ్‌సెట్‌ ధర రూ.4వేలు
- నవంబర్‌ నాటికి విడుదల
- చైనా, తైవాన్‌ కంపెనీలతో చర్చలు
న్యూఢిల్లీ : రిలయన్స్‌ జియోకు పోటిగా ఎయిర్‌టెల్‌ అతి తక్కువ ఖరీదుతో హ్యాండ్‌సెట్‌ను విడుదల చేయటానికి ప్రయత్నాలు చేస్తోంది. 4జీని సపోర్ట్‌ చేసే ఈ మొబైల్‌ కనిష్ట మోడల్‌ ధర 4వేల రూపాయలు. దీనిని నవంబర్‌ నాటికి మార్కెట్‌లోకి ప్రవేశపెట్టాలని కంపెనీ సన్నాహాలు చేస్తోంది. రెండు సిమ్‌కార్డులను సపోర్ట్‌ చేసే వీటి విలువ 4వేల నుంచి 12వేల రూపాయలు ఉంటుందని కంపెనీ వర్గాల సమాచారం. దీనికి సంబంధించి చైనాలోని మొబైల్‌ తయారీదారులతో ఎయిర్‌టెల్‌ చర్చలు జరిపిందని, తైవాల్‌ కంపెనీ ఫాక్స్‌కాన్‌తోనూ చర్చించింది. అయితే దీనిపై ఎయిర్‌టెల్‌, ఫాక్స్‌కాన్‌లు అధికారికంగా స్పందించలేదు.
రిలయన్స్‌తో పోటీ
రిలయన్స్‌ ఇండియా లిమిటెడ్‌ ఛైర్మన్‌ ముకేశ్‌ అంబానీ 4జీ మొబైల్‌ను 4వేల రూపాయల కంటే తక్కువలోని అందుబాటులోకి తెస్తామని గతంలో చెప్పిన సంగతి తెలిసిందే. ముకేశ్‌ అంబానీ మొబైళ్ల తయారీపై దృష్టి సారించటం ఇది రెండోసారి. 2003లో రిలయన్స్‌ మొబైల్‌ను 500 రూపాయలకే అందుబాటులోకి వచ్చింది. దీని అమ్మకాలు అప్పట్లో సంచలనం సృష్టించాయి. ఎయిర్‌టెల్‌ అందుబాటులోకి తెస్తున్న 4జీ మొబైల్‌లో కంపెనీ నెట్‌వర్క్‌కు మాత్రమే పనిచేసేలా తయారు చేస్తున్నారు. దీని ద్వారా కొత్త కస్టమర్లను ఆకర్షించాలన్నది కంపెనీ వ్యూహం. అక్టోబర్‌, నవంబర్‌లలోని పండుగలను దృష్టిలో పెట్టుకొని మొబైల్‌ను విడుదల చేయాలని ఎయిర్‌టెల్‌ ప్రయత్నిస్తోందని సమాచారం. దేశంలో మొదటి 4జీ సేవలు 2012లో కోల్‌కతాలో ప్రారంభమయ్యాయి. ఎయిర్‌టెల్‌ 4జీ సేవలు ఢిల్లీ, హైదరాబాద్‌, వైజాగ్‌, మధురై, చెన్నై, కోయంబత్తూర్‌, ముంబయిలలో అందిస్తోంది.
మీ స్నేహితులకు రికమెండ్ చెయ్యండి